**Pályázat az ELTE TTK Hallgatói Önkormányzat**

**Külügyi Biztos tisztségére**

**Bemutatkozás, eddigi tevékenységeim**

Koczúr Szilvia vagyok, harmadéves környezettan alapszakos hallgató geológia szakirányon.

 2011 ősze óta tevékenykedem a Hallgatói Önkormányzatban, a tavalyi évben mentor voltam, és azóta aktívan részt veszek a Környezettudományi szakterület munkájában, 2012 szeptemberétől a Kari Tanács tagja vagyok, illetve 2012 február óta én látom el a külügyi biztos tisztségét.

 Az elmúlt félévben igyekeztem kiismerni és megtanulni a külügy minden rejtelmét, ebben komolyabb fennakadás nem volt, az akadályokat mindig sikeresen vettem. Tisztségem rögtön az Erasmus pályázási időszakkal kezdődött, a hallgatók kérdéseire válaszoltam, a pályázatokat a csoport segítségével “elő-bíráltam” a szakos koordinátorok munkájának segítése érdekében. 74 pályázó hallgató közül 55 nyerte el az ösztöndíjat, így maradt még néhány hely az őszi pót-pályázásra is, ennek a határideje ezen a héten van. A folyamat során megismertem az összes szakos-, valamint a kari Erasmus koordinátort, mindegyikükkel jó viszont ápolok. Tavasszal a LEN alatt sikeresen szerveztük meg a TÁTK és az IK segítségével a Külügyi Majálist, sok szóróanyagot osztottunk szét és szórakoztattuk a szórakozni vágyókat. Ezen kívül a hozzánk érkezett külföldi hallgatóknak is szerveztünk programokat.

 Az ESN mentorrendszerrel is megismerkedtem közelebbről, Tájmel Dániel TTK kari főmentorral kitűnően tudok együtt dolgozni, munkájára továbbra is számítok. Az EHÖK EHKB (Egyetemi Hallgatói Külügyi Bizottság) ülésein rendszeresen részt veszek képviselve a Természettudományi Kart és igyekszem aktív tagja lenni az egyetem hallgatói külügyi életének.

**Terveim**

 Az előző félévben megkezdett munkámat szeretném folytatni és természetesen vannak új ötleteim, terveim is.

Továbbra is szeretnék egy felhasználóbarátabb, átláthatóbb kari tájékoztató honlapot, továbbra is az új TTK HÖK honlapba integrálva. Ez az elképzelés a honlap megújulásával párhuzamosan tud majd megvalósulni.

 Bővíteni szeretném a Külügyi Csoportot, lehetőleg most másodéves hallgatókkal minden szakról, mert szükség lesz utánpótlásra és mert fontosnak gondolom, hogy több olyan hallgató legyen, aki biztos és azonnali információkkal tud szolgálni az ösztöndíjakkal kapcsolatban a hallgatókban felmerülő mindennapos kérdésekre.

 Az előző félévben már elmélyülő viszonyt szeretném továbbra is folytatni a külügyi mentorrendszerrel. A főmentorral egyeztetve tervben van 3-kari rendezvény a külföldiek számára, hogy még több embert ismerhessenek meg, több és intenzívebb élménnyel gazdagodjanak egyetemünkön.

 Székely Ágnes intézményi Erasmus koordinátorral és Bélik Márton az RH NKMO (Rektori Hivatal Nemzetközi Képzési és Mobilitási Osztály) vezetőjével, valamint az EHKB-val közösen elkezdtünk dolgozni az előző félévben az Erasmus főbb hibáinak és hiányosságainak kijavításán összegyetemi szinten és karspecifikusan egyaránt. Ezt mindenképpen folytatni kell, mert véleményem szerint minél kevesebb akadályba ütköznek a hallgatók, annál többen pályázzák meg az ösztöndíjakat, és a TTK-n a hallgatói létszámhoz viszonyítva sokkal többen is pályázhatnának. A pontrendszert is szeretném megújítani, hogy az eddiginél jobban érvényesülhessenek a tudományos munkát végző hallgatók. Azt a Külügyi Csoporttal együtt véglegesíteném, majd (amennyiben a szakos koordinátorok, illetve a kari koordinátor egyetért vele) a tavaszi pályázási időszakban ez alapján bírálnánk el a pályázatokat.

 Ferdinandy Bence elnökjelölttel való beszélgetésünk nyomán alakulóban van egy új projekt is. Karunkon jelenleg nincs teljes idegen nyelvű képzés, ha ez a jövőben változna, az mindenki számára pozitív változás lenne. Ennek érdekében a hamarosan a (remélhetőleg) megnövekedő létszámú külügyi csoporttal terveim szerint elkezdem felmérni, hogy az egyes intézeteknek mi a véleményük, mennyire támogatnák az ötletet és mit kell tenni azért, hogy a jelenlegi helyzet jobbra forduljon.

 A felsoroltakon kívül szeretnék mindig minden körülmények között arra törekedni, hogy a hallgatók minél több külföldi ösztöndíj-lehetőségről értesüljenek, megfelelő tájékoztatást kapjanak és kiutazásuk problémamentes legyen, a hozzánk érkező külföldiek pedig minél több tanulmányi/tudományos illetve party-élménnyel térhessenek majd haza (vagy haza se akarjanak menni).

Köszönöm, hogy elolvastad a pályázatomat és remélem, hogy ismét bizalmat szavaztok nekem!

A felmerülő kérdéseket várom e-mailben, vagy személyesen a Küldöttgyűlésen.

*Koczúr Szilvia*

*Budapest, 2012. szeptember 14.*